钦定古今图书集成/明伦汇编/官常典/第240卷 > 宋子贞
## 钦定古今图书集成/明伦汇编/官常典/第240卷 > 宋子贞

按《元史》本传：“子贞，字周臣，潞州长子人也。性敏悟，好
学，工词赋。弱冠领荐书，试礼部，与族兄知柔同补太
学生。俱有名于时，人以大小宋称之。金末，潞州乱，子
贞走赵、魏间。宋将彭义斌守大名，辟为按抚司计议
官。义斌殁，子贞率众归东平行台严实。实素闻其名，
招置幕府，用为详议官，兼提举学校。先是，实每令人”
请事于朝，托近侍奏决，不经中书，因与丞相耶律楚
材有违言。子贞至，劝实致礼丞相，通殷勤，凡奏请必
先咨禀，丞相喜，自是交懽无间。实因此益委信子贞。
太宗四年，实戍黄陵，金人悉力来攻，与战不利，敌势
颇张，曹、濮以南皆震。有自敌中逃归者，言金兵且大
至，人情恟惧。子贞请于实，斩扬言者首，以令诸城，境
内乃安。汴梁既下，饥民北徙，饿殍盈道，子贞多方赈
救，全活者万馀人。金士之流寓者，悉引见周给，且荐
用之。拔名儒张特立、刘肃、李昶辈于羇旅，与之同列，
四方之士，闻风而至，故东平一时人材多于他镇。七
年，太宗命子贞为行台右司郎中。中原略定，事多草
创。行台所统五十馀城，州县之官，或擢自将校，或起
由民伍，率昧于从政，甚者专以掊克聚敛为能，官吏
相与为贪，私以病民。子贞仿前代观察、采访之制，命
官分三道纠察，官吏立为程式，与为期会，黜贪惰，奖
廉勤，官府始有纪纲，民得苏息。东平将校占民为部
曲户，谓之“脚寨”，擅其赋役，几四百所。子贞请罢归州
县。实初难之，子贞力言乃听，人以为便。实卒，子忠济
袭爵，尤敬子贞，请于朝，授参议东平路事，兼提举太
常礼乐。子贞作新庙学，延前进士康晔、王磐为教官，
招致生徒几百人，出粟赡之，俾习经艺。每季程试，必亲临之，齐、鲁儒风，为之一变。岁己未，世祖南伐，召子
贞至濮，问以方略，对曰：“本朝威武有馀，仁德未洽，所
以拒命者，特畏死尔。若投降者不杀，胁从者勿治，则
宋之都邑可传檄而定也。”世祖善其言。中统元年，授
益都路宣抚使。未几入觐，拜右三部尚书。时新立省
部，典章制度多子贞裁定。李璮叛据济南，诏子贞参
议军前行中书省事。子贞单骑至济南，观璮形势，因
说丞相史天泽曰：“璮拥众东来，坐守孤城，宜增筑外
城，防其奔突。彼粮尽援绝，不攻自破矣。”议与天泽合，
遂擒璮。子贞还，上书陈便宜十事，大略谓：“官爵，人主
之柄，选法宜尽归吏部。律令，国之纪纲，宜早刊定。监
司总统一路，用非其材，不厌人望，乞选公廉有才德
者为之。今州县官相传以世，非法赋敛，民穷无告，宜
迁转以革其弊。”又请建国学，教胄子，敕州郡提学课
试诸生，三年一贡举。有旨，命中书次第施行之。至元
二年，始罢州县官世袭，遣子贞与左丞相耶律铸行
山东，迁调所部官。还，授翰林学士，参议中书省事。奏
请班俸禄，定职田，从之。俄拜中书平章政事，复陈时
务之切要者十二策，帝颇悔用子贞晚。未几，以年老
求退，帝曰：“卿气力未衰，勉为朕留。措置大事，俟百司
差有条理，听卿自便。”三年十一月，恳辞，乃得请。特敕
中书，凡有大事，即其家访问。子贞私居，每闻朝廷事
不便，必封疏上奏，爱君忧国，不以进退异其心。卒，年
八十一。始病，家人进医药，却之曰：“死生有命，吾年逾
八十，何以药为？”病危，诸子请遗言，子贞曰：“吾平昔教
汝者不少，今尚何言耶？”